
Általános eloszlású Petri hálók szimulációja

Manapság a technológia rohamos fejlődésének köszönhetően a gyártórendszerek egyre hatékonyabbak, azonban a fejlődés gyakran a rendszer komplexitásának növekedésével jár, mely nem csupán a rendszer elemeinek számában, hanem azok sokféleségében és kapcsolataik összetettségében is megjelenik. Gyártórendszerek tervezése és vizsgálata ezért gyakran számítógépes támogatást igényel.
A munkám hosszú távú célja egy olyan szimulátor készítése, amely képes gyártórendszerek modellezésére, annak fontosabb mérőszámait meghatározni. Legyen képes a tervezés folyamatát segíteni, különböző terveket összevetni egymással.
Jelenlegi munkám célja egy olyan szimulátor készítése, mely képes egy valós (vagy tervezett) gyártórendszer szerkezetét egy megfelelő számítógépes modellben reprezentálni, a modell működését szimulálni, és ezen a modellen méréseket végezni.
Munkám során egy megfelelő modellező eszközt kerestem, amely képes a gyártórendszer részei közti kapcsolatokat pontosan leírni, valamint grafikus reprezentációra is lehetőséget nyújt. A Petri háló egy általános eloszlásokkal kibővített változatára esett a választásom, mivel ez eleget tesz a fenti feltételeknek.
A programban lehetőséget nyújtok termináló és nem termináló szimulációk futtatására, melyek segítségével a megfigyelt rendszert különböző helyzetekben vizsgálhatjuk. Szimuláció során a Petri hálóban szereplő helyek tokenszámát és átlagos tokenszámát becsülhetjük meg.
Külön hangsúlyt fektettem a szimuláció által szolgáltatott adatok statisztikai vizsgálatára is, különös tekintettel a becslések és azok pontosságának mérésére. A statisztikai elemzésekhez egy statisztikai modult fejlesztettem, melyben szimulációra optimalizált metódusokat alkalmaztam.
A szimulátor validálásához többek között két egyszerűbb rendszert, az M/D/1-es és az M/D/1/2/2-es sorbanbanállási rendszert, valamint egy bonyolultabb rendszert, a faablakok gyártási folyamatát modellező rendszert használtam.



